**VIEŠOSIOS ĮSTAIGOS LAZDIJŲ KULTŪROS CENTRO**

**2019 M. VEIKLOS ATASKAITA**

VšĮ Lazdijų kultūros centras – tai kultūros įstaiga, kuri puoselėja krašto tradicijas, tenkina gyventojų kultūrinius poreikius, ugdo kūrybinę iniciatyvą, įprasmina laisvalaikį, viešai teikia kultūros paslaugas, sudaro sąlygas visuomenei ir kiekvienam jos nariui dalyvauti kultūros procesuose, pritraukia įvairaus amžiaus žmones į mėgėjų kūrybinę veiklą, užtikrina profesionalaus meno sklaidą, yra atviras naujovėms ir partnerystei.

VšĮ Lazdijų kultūros centras, kuriam priklauso ketveri kultūros namai bei dvylika laisvalaikio salių, esančių Lazdijų rajono savivaldybės teritorijoje, vykdo kultūrinę veiklą ir tenkina Lazdijų krašto bendruomenės poreikius nuo 2004 metų pradžios. 2019 metais surengė 672 kultūrinius-pramoginius renginius, įvairių amžiaus grupių žiūrovams, tame tarpe 170 kultūrinių renginių vaikams ir jaunimui bei 55 diskotekas bei 150 programų-pristatymų išvykose. Rajono bendruomenei ir svečiams buvo pasiūlyti festivaliai, šventės, popietės, diskusijos, susitikimai, svarbių istorinių datų paminėjimai. Per metus kultūros centro veikloje dalyvavo 98047 programų dalyviai ir renginių žiūrovai. Verta išskirti tai, jog didžiausi renginiai kaip „Pasienio fiesta“ pritraukė 8000, Jaunimo muzikos festivalis „Metelio banga“ – 1850, „Oninių šventė“ – 1500 žiūrovų. Lyginant su 2018 metais matyti, jog renginių ir žiūrovių bei dalyvių skaičius yra išaugęs beveik 30 procentų. Galima daryti išvadas, kad tam pokyčiui didelę įtaką padarė laimėti minkštieji projektai, kurių metu buvo surengti šokių, muzikos, teatro ir kino festivaliai bei Veisiejų – mažosios Lietuvos kultūros sostinės - renginių plano įgyvendinimas.

Dauguma kultūros centro renginių, veiklų, susitikimų vyksta bendradarbiaujant su vietos bendruomenėmis, seniūnijomis, kitomis organizacijomis. Komandinis darbas padeda surengti kokybiškas šventes. Galima pasidžiaugti ir kultūros darbuotojų kūrybiškumu bei puikiomis bendravimo ir bendradarbiavimo kompetencijomis. Meno kolektyvai noriai dalyvauja renginiuose, kultūrinėje veikloje, rengia įvairias programas, pristato jas savo krašte ir svetur. 2019 metais Lazdijų kultūros centre veikė 43 meno mėgėjų veiklos kolektyvai ir 28 būreliai bei studijos, kuriuose dalyvavo 739 saviveiklininkai. Iš jų - 3 kolektyvai, 17 vaikų ir jaunimo būreliai/studijos, kurių veiklose dalyvavo 215 jaunų žmonių. Verta pastebėti, kad 2019 metais susikūrė net 9 naujos studijos/būreliai, todėl buvo pritraukta ir daugiau rajono gyventojų dalyvauti kultūrinėje veikloje. Auganti mėgėjų meno kolektyvų, būrelių ar studijų tendencija rodo, kad kultūros centras, nors ir drastiškai mažėjant gyventojų skaičiui Lazdijų rajone, geba pritraukti ir sudominti kūrybingomis veiklomis naujus žmones, burti kolektyvus.

Siekiant užtikrinti kokybišką jaunimo užimtumą buvo organizuojamos 9 neformalaus švietimo programos vaikams ir jas lanko apie 160 vaikų. 2019 metais Lazdijų kultūros centras gavo finansavimą 3 suaugusiųjų neformalaus švietimo programoms bei buvo patvirtintos 4 kultūros paso programų akreditacijos. Taip pat pirmą kartą organizavo vasaros vaikų užimtumą trijose vaikų dienos stovyklose Lazdijuose, Veisiejuose ir Rudaminoje.

Vykdyti VšĮ Lazdijų kultūros centro veiklos rezultatai atitiko aukščiausios kategorijos reikalavimus. Ši kategorija 2010 m. gruodžio 14 d. buvo patvirtinta Lazdijų rajono savivaldybės tarybos sprendimu Nr. 5TS-1334.

**2019 metais kultūros centras siekė:**

* Užtikrinti kultūros ir meno plėtrą Lazdijų rajono savivaldybės teritorijoje;
* **Organizuoti įvairaus pobūdžio renginius ir sudaryti sąlygas Lazdijų r. savivaldybės bendruomenei juose dalyvauti;**
* **Užtikrinti etninės kultūros išsaugojimą ir perimamumą bei profesionalaus meno sklaidą;**
* Bendrauti ir bendradarbiauti su įvairiomis miesto, rajono, apskrities, respublikos įstaigomis, organizacijomis, ieškoti užsienio partnerių;
* Tobulinti kultūros centro veiklą ir teikiamų paslaugų kokybę;
* Skatinti įvairaus amžiaus ir socialinių grupių žmonių laisvalaikio užimtumą ir įvairiapusę saviraišką bei kolektyvų meninę veiklą;
* Vykdyti informacijos apie kultūros centro veiklą sklaidą;
* Gerinti materialinę įstaigos bazę.

Siekiant tikslo **užtikrinti kultūros ir meno plėtrą Lazdijų rajono savivaldybės teritorijoje** buvo organizuoti valstybinių švenčių ir atmintinų datų renginiai: Laisvės gynėjų dienos, Valstybės atkūrimo dienos, Nepriklausomybės atkūrimo dienos, Kalniškės mūšio metinių, Valstybės dienos šventės, Baltijos kelio minėjimai ir renginiai. Didelio žiūrovų susidomėjimo sulaukė kultūriniai- pramoginiai renginiai „Pasienio fiesta“, „Lazdijų ruduo 2019“, Rudenėlio, Žolinių, Sekminių, Eglutės įžiebimo, „Metelio bangos“ šventės ir kiti renginiai vietos bendruomenėse. Pravesta 54 edukaciniai užsiėmimai.

Galima pasidžiaugti 2019 m. vykdyta etninės kultūros veikla bei folklorą ir tradicijas puoselėjančių renginių įvairove. Tradiciškai vyko respublikinis liaudiško muzikavimo konkursas „Griežkit skripkos“, armonikierių varžytuvės „Grok, armonika“, kapelų šventė „Netgi vakaruškos“, vaikų ir jaunimo folkloro bei amatų šventė „Piemenėlių Sekminės“, folkloro ir kulinarinio paveldo šventė „Mes esam dzūkai“, folklorinių šokių šventė „Šokim šokimėlį“, Joninių ir Rasos šventės.

**Užtikrinant profesionalaus meno sklaidą** įvyko 10 spektaklių ir 4 parodos, Lazdijų Šv. Onos, Kučiūnų Šv. Kazimiero, Kapčiamiesčio Dievo Apvaizdos bažnyčiose - XIV-ojo vargonų muzikos festivalis „Clavis Coeli“ koncertai.

Pirmą kartą buvo rengtas kino sklaidos festivalis „Kino sakmės“, kurio metu Veisiejų miesto parke buvo parodyta 16 įvairaus formato ir žanro kino filmų suaugusiems ir vaikams.

Vykdant kultūros darbuotojų tobulinimąsi, kolektyvų pasiruošimą Lietuvos dainų šventei nuolat bendradarbiaujama su Lietuvos nacionaliniu kultūros centru. Organizuojant patriotinius renginius bendradarbiaujama su Lietuvos Respublikos Krašto apsaugos ministerija, KASP Dainavos 1-osios rinktine, šios rinktinės Lazdijų 108 kuopa, Antano Juozapavičiaus šaulių I-osios rinktinės Gen. Adolfo Ramanausko - Vanago šaulių 104-osios kuopos šauliais bei šios kuopos jaunaisiais šauliais. Kitų švenčių ir pramoginių veiklų organizavime bendraujama su Lazdijų darželiais mokyklomis “Kregždutė“, „Vyturėlis“, Lazdijų meno mokykla, Lazdijų turizmo informacijos centru, Lazdijų r.sav. visuomenės sveikatos biuru, Lazdijų krašto muziejumi, Lazdijų rajono savivaldybės viešąja biblioteka bei jos padaliniais, Veisiejų ir Metelių regioniniais parkais, seniūnijomis ir bendruomenėmis, Sunkiosios muzikos klubu „Hard rock“, Lietuvos kino studija. Plėtojant tarptautinį bei vietinį bendradarbiavimą Lazdijų kultūros centras glaudžiai bendradarbiavo su Gardino srities, Seinų, Punsko, Kalvarijos, Marijampolės, Šakių, Alytaus, Druskininkų meno mėgėjų kolektyvais, įvairiomis miesto, rajono, apskrities, respublikos institucijomis, mokymo įstaigomis bei organizacijomis.

Siekiant tikslo **tobulinti kultūros centro veiklą ir teikiamų paslaugų kokybę** siekta įtraukti įvairaus amžiaus ir socialinių grupių žmones į kultūrinę veiklą, skatintas kolektyvų meninis tobulėjimas, įvairiapusė saviraiška. Kultūros centre veikė 9 vaikų neformalaus švietimo būreliai, 3 neformalaus švietimo programos suaugusiems, šeimų meno būrelis bei suaugusiųjų keramikos ir šokių užsiėmimai. Skatinant įvairaus amžiaus ir socialinių grupių žmonių laisvalaikio užimtumą ir įvairiapusę saviraišką nuolat kviečiame naujus žmones įsijungti į kolektyvų meninę veiklą. Kolektyvų meniniam tobulėjimui orgnizuojamos šventės-apžiūros: kapelų šventė-varžytuvės „Netgi, vakaruškos“, kurioje dalyvavo 11 kapelų; teatrų šventė–apžiūra „Gonkelės“, kurioje dalyvavo 4 meno mėgėjų teatrai; vaikų teatrų šventė-apžiūra „Bildukai“; folklorinių šokių šventė-apžiūra „Šokim šokimėlį“; tradicinė teatrų šventė „Dobilėlis penkialapis.

Meno mėgėjų kolektyvai ir būreliai reprezentuoja kultūros centrą įvairiuose renginiuose ne tik rajone, bet ir respublikoje bei už jos ribų. Iš viso per metus mėgėjų meno kolektyvai Lazdijų kultūros centrui ir Lazdijų rajono savivaldybei atstovavo renginiuose Alytuje, Druskininkuose, Vilniuje, Vilkaviškyje, Palangoje, Marijampolės , Alytaus, Varėnos, Kalvarijos, Šakių savivaldybėse. Per metus surengta 36 meno mėgėjų kolektyvų koncertai kultūros įstaigose, koncertuota 158 išvykose, atstovauta viename festivalyje užsienyje, 195 įvairaus žanro renginių pristatytos meninės - koncertinės programos.

32 kultūros centro kolektyvų veikla atitinka jiems suteiktas kategorijas: 3 kolektyvai turi I kategoriją, 8 kolektyvai- II kategoriją, 12 kolektyvų- III kategoriją, 7 kolektyvai- IV kategoriją. Tai rodo, kad meno mėgėjų kolektyvų meninis lygis ženkliai pagėrėjo, kolektyvai aprūpinti kokybiškais tautiniais bei sceniniais kostiumais, kolektyvų vadovams suteikta galimybė tobulinti savo kompetencijas, atnaujinti muzikos instrumentai bei kitos techninės priemonės, kolektyvai dalyvauja konkursuose, apžiūrose, taip augindami savo meninį lygį.

**Siekiant užtikrinti teikiamų laisvalaikio paslaugų įvairovę,** organizuoti tradiciniai renginiai: Tradicinė tarptautinė šventė „Pasienio fiesta“. Jos metu Lazdijų kultūros centro kolektyvai pristatė jungtinę programą, pirmą kartą Lazdijuose vyko Baltijos šalių galiūnų čempionatas, geriausių Lietuvoje atlikėjų pasirodymai, Tarptautinio akordeonistų sąskrydžio dalyvių koncertas, Naktinė šviesų fiesta. Antrą kartą surengtos vištų lenktynės, sulaukė didelio vietos gyventojų ir svečių dėmesio. Didžiausioje metų šventėje savo menines programas pristatė Lazdijų kultūros centro, Lazdijų švietimo įstaigų kolektyvai, svečiai iš Latvijos, Lenkijos, Baltarusijos respublikų. Tradiciškai organizuota gyventojų mėgstama spalvinga teatralizuota šventė-mugė „Lazdijų ruduo -2019“, kurios tema „Laikinoji sostinė - Kaunas“. Į šią šventę jungėsi mokyklos, įstaigos, įmonės, organizacijos, kurios teatralizuotai pristatė Kauno – laikinosios sostinės istorinį fragmentą. Šiuo renginiu skatinamas įvairių įstaigų bendravimas, kūrybiškumas, taip prisidedant prie bendros šventės nuotaikos kūrimo, vieni kitų pažinimo ir bendruomeniškumo pajautos. Kasmet didelio dėmesio sulaukia Oninių šventė, Pramoginės muzikos šventė „Metelio banga“, Romantikos vakaras bei muzikos ir poezijos vakaras „Rudens tyloj“. Kultūros centro rūsyje veikia savita kultūrinė erdvė -Veiksmo šachta, kurioje vyko jaukūs renginiai jaunimui ir suaugusiems, „Griežkit, skripkos“ dalyvių vakaronė. Jau tradiciniais tapo Rudaminos tradicinių amatų centre organizuoti renginiai – „Molinės gėlės vakaras“, „Elnio devyniaragio šventė“.

Skatinant gyventojų įsitraukimą į kultūrinę veiklą, buvo siekiama užtikrinti esamų meno kolektyvų kokybišką veiklos organizavimą bei inicijuoti naujų būrelių kūrimąsi, atsižvelgiant į gyventojų poreikius bei skatinant aktyvias kultūrinio laisvalaikio praleidimo formas. Praėjusiais metais kultūros centre veikiantys choreografinės saviraiškos būreliai suteikė galimybę jaunimui, vaikams ir suaugusiems dalyvauti linijinių šokių užsiėmimuose Lazdijų kultūro centre, Veisiejų kultūros namuose. Norintys išmokti muzikuoti turi galimybę mokytis individualiai ir vėliau įsijungti į kolektyvų veiklą.

Didelio žmonių susidomėjimo sulaukė edukaciniai užsiėmimai: keramikos, vilnos vėlimo, duonos kepimo, margučių marginimo, taip pat vykdomos įvairios akcijos. Organizuoti renginiai jaunoms šeimoms, veikė suaugusiųjų keramikos būrelis. Vykdant veiklą bendradarbiauta su amatininkais iš Lazdijų rajono savivaldybės, Druskininkų bei Alytaus.

Siekiant kuo labiau įveiklinti kultūrines erdves vykdyta 9 neformalaus vaikų švietimo programos, kuriose dalyvavo 160 vaikų. Pirmą kartą buvo vykdytos 3 suaugusiųjų neformalaus švietimo programos, kurias lankė 72 vietos gyventojai. Taip pat Lazdijų kultūros centras buvo pirmoji įstaiga rajone, kuriai patvirtintos kultūros paso akreditacijos. Šiuo metu vykdomos šios programos: senovinių saldainių gamyba, baltiškų papuošalų gamyba, fraktalų piešimas, karališka keramikos studija. Taip pat džiugu, kad 2019 m. Kultūros centre pradėtos vykdyti vaikų vasaros užimtumo stovyklos. Vaikų dienos stovyklos buvo rengiamos Lazdijuose, Veisiejuose ir Rudaminoje.

2015-2019 m. Lazdijų kultūros centro ir 16 padalinių metinių veiklos duomenų palyginimas

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Kultūros centro ir padalinių veiklos metai | Kolektyvai ir būreliai | Kolektyvų ir būrelių dalyvių skaičius | Bendras | | Diskotekos | | Kultūrinių  renginių | | Iš jų : |
| Renginių skaičius | Dalyvių skaičius | Skaičius | Dalyvių skaičius | Skaičius | Dalyvių skaičius | Vaikams  ir jaunimui |
| 2015 | 62 | 575 | 451 | 48906 | 76 | 1606 | 375 | 47300 | 102 |
| 2016 | 71 | 717 | 401 | 36966 | 48 | 1222 | 353 | 35744 | 85 |
| 2017 | 69 | 688 | 484 | 61991 | 54 | 1277 | 430 | 60634 | 106 |
| 2018 | 73 | 752 | 515 | 64259 | 55 | 1207 | 460 | 63052 | 113 |
| 2019 | 73 | 764 | 522 | 60663 | 58 | 1404 | 464 | 59259 | 170 |

Pagal Lazdijų rajono savivaldybės strateginį veiklos planą, kultūrinių rengnių apimtys atitinka numatytąsias. 16 proc. visų renginių yra organizuojami Lazdijų kultūros centre, ir 84 proc. padaliniuose. Pagal duomenis renginių augimas buvo nežymus ir šiek tiek sumažėjo žiūrovų skaičius. Tai įvyko dėl to, kad buvo didelė renginių įvairovė ir lankytojai rinkosi jiems įdomias kultūrines veiklas. Taip pat žiūrovų skaičius mažėjo ir dėl bednro Lazdijų rajono gyventojų skaičiaus mažėjimo. Renginių ir lankytojų skaičiui įtaką turėjo Krikštonių, Kučiūnų laivalaikio salės remonto darbai, darbuotojo trūkumas Kapčiamiesčio laisvalaikio salėje ir paskutiniame metų ketvirtyje dėl pastato eksplotacijos nutraukimo laikinai sustabdyta Dumblio laisvalaikio salės veikla.

Jaunimui ir vaikams skirtų renginių, lyginant su 2018 metais, padaugėjo 34 procentais. Kiekvienais metais vis labiau auga edukacinių užsiėmimų poreikis, jų padaugėjo 19 procentų. Tačiau pastebima tendencija, jog dalyviai siekia tobulinti veiklose įgytus įgūdžius, todėl žmonių grupės yra mažesnės.

Labai išpopuliarėjo laisvalaikio praleidimo forma - kino vakarai. Per metus Lazdijų kultūros centre buvo parodyta 18 kino filmų ir juose apsilankė 1647 žiūrovai, padaliniuose - 31 kino vakarų, kuriuose apsilankė 1996 žiūrovai. Lyginant su praėjusiais metais šis pokytis yra 33 proc. didesnis. Paskutinius metus pastovus išliko diskotekų lankytojų srautas, tačiau tai, kad jaunų žmonių skaičius nuolat mažėja ir ši laisvalaikio forma nėra labai populiari, sudėtiga užtikrinti darbuotojų saugumą, tačiau esant minimaliam jaunimo poreikiui, tokia paslauga teikiama. Modernizuotos laisvalaikio salės ir kultūros namai, kultūros centras kasmet pritraukia vis didesnį lankytojų srautą, didėja renginių įvairovė, o kartu auga ir gyventojų saviraiškos bei kultūrinio pažinimo, turiningo laisvalaikio praleidimo poreikis įvairiose amžiaus grupėse.

**Kultūros darbuotojai per metus kvalifikaciją** kėlė 19 seminarų, buvo organizuoti renginiai, skirti kultūros darbuotojų savišvietai. Per metus įvyko 15 metodinių kultūrinės veiklos aptarimų, kuriuose dalintasi gerąja patirtimi, tobulinti komandinio darbo įgūdžiai. Lyginant su 2018 metais matyti, jog seminarų buvo 48 proc. daugiau ir juose dalyvavo 30 proc. daugiau darbuotojų.

VšĮ Lazdijų kultūros centro kultūros darbuotojų 2019-ųjų metų

kvalifikacijos kėlimo lentelė

|  |  |  |  |
| --- | --- | --- | --- |
| Seminaro pavadinimas | Data | Vieta | Kultūros darbuotojų skaičius |
| 1. | 2. | 3. | 4. |
| Seminarų ciklas „Kultūros vadovų kūrybinė akademija“ | 2019 m. vasario 24-25 d. | Ukmergės r.  Taujėnų dvaras | 2 |
| Tarptautinis seminaras | 2019 m. kovo 6 – 19 d. | Argentina, Urugvajus | 1 |
| Seminaras „Suaugusiųjų švietimo projektų rengimas ir įgyvendinimas“ | 2019 m. balandžio 11-12 d. | Kauno tyrimų ir mokymo centras | 3 |
| „Kultūros įstaigų vaidmuo kuriant regiono kultūrinį savitumą-šiuolaikinio vartotojo ir tautinių tradicijų santykis“ | 2019 m. balandžio 14-20 d. | Vengrija | 2 |
| Seminaras „Kultūra 2030|“ | 2019 m. balandžio 24-26 d. | Taujėnų dvaras  Ukmergės r. | 2 |
| „Kultūros vadovų kūrybinė akademija“ | 2019 m. birželio 10-11 d. | Taujėnų dvaras  Ukmergės r. | 2 |
| Seminaras „Viešieji pirkimai: naujovės“ | 2019 m. birželio 20 d. | Lazdijų švietimo centras | 1 |
| Linijinių šokių seminaras | 2019 m. rugsėjo 6 d. | Vilnius  Linijinių šokių mokykla | 1 |
| Lietuvos choreografų kvalifikacijos tobulinimo kursai | 2019 m. rugsėjo 16-21d. | Birštono kultūros centras | 3 |
| Kultūros vadovų kūrybinė akademija | 2019 m. rugsėjo 23-24d. | Taujėnų dvaras  Ukmergės r. | 2 |
| Režisierių ir scenografijos seminaras | 2019 m. rugsėjo 28 d. | Lietuvos nacionalinis kultūros centras | 4 |
| Kultūros centrų vadovų seminaras | 2019 m. rugsėjo 30 d., spalio 1 d. | Radviliškio kultūros centras | 1 |
| Kultūros vadovų kūrybinės akademijos tęsinys | 2019 m spalio 3 d. – 14 d. | Gruzija  (Sakartvelas) | 1 |
| Konferencija „Etninė kultūra šiandien“ | 2019 m. spalio 4 d. | Alytaus kultūros ir komunikacijos centras | 1 |
| Seminaras „Bendrojo duomenų apsaugos reglamento taikymas įstaigoje. Kaip išvengti klaidų | 2019 m. spalio 23 d. | Lazdijų švietimo centras | 3 |
| Seminaras „Suvalkijos ir Dzūkijos regionų kultūros darbuotojas“ | 2019 m. spalio 21 d. | Marijampolės kultūros centras | 5 |
| Seminaras „Šiuolaikinio kultūros centro techninės bazės poreikiai: akustika, garsas, apšvietimas“ | 2019 m. lapkričio 5 – 6 d. | Anykščių kultūros centras | 3 |
| Seminaras „Lyčių lygybė ir paslaugų teikimas“ | 2019 m. lapkričio 14 d. | Lazdijų savivaldybė | 1 |
| Seminarų ciklas „Kultūros vadovų kūrybinė akademija“ | 2019 m. lapkričio 18 – 19 d. | Taujėnų dvaras  Ukmergės r. | 1 |

**2019 metais vykdytų projektų veiklos pasiekimai**

„Minkštieji“ įstaigos projektai įgyvendinami pagal Lietuvos kultūros tarybos programas tendencingai auga: 2017 – **11800 Eur**, 2018 – **17 500 Eur**, o **2019** – **31 770 Eur**. Lazdijų kultūros centrui kiekvienais metais yra skiriama parama Respublikinio liaudiško smuikavimo konkurso „Griežkit, skripkos“ organizavimui : 2017 – 3500 Eur. 2018 – 4000 Eur, 2019 – 5000 Eur. Taigi projektai nėra vienkartiniai, o tendencingai augantys tiek finansavimo, tiek veiklų prasme.

Kitas išskirtinis projektas, kuriam 2019 metais buvo skirta net 26 770 Eur buvo „Kultūrinio gyvenimo įvairovės plėtra Lazdijų krašte“. Šio projektu metu buvo surengti net 4 skirtingų meno sričių festivaliai: muzikos, šokių, kino ir teatro. Muzikos festivalis vykęs įvairiuose 5 Lazdijų rajone miesteliuose pritraukė 6000 žiūrovų, koncertavo 7 žinomi muzikos atlikėjai ir grupės. Šokių festivalis vyko „Pasienio fiestos“ metu, čia dalyvavo ne tik Lazdijų krašto šokių kolektyvai, bet ir Lenkijos, Baltarusijos šokėjai. Didelio žiūrovų susidomėjimo sulaukė Kino meno sklaidos festivalis „Kino sakmės“, kurio metu kas antrą vasaros savaitgalį buvo rodomi įvairaus žanro filmai Veisiejų miesto parke. Festivalio metu buvo parodyta 16 kino filmų ir festivalyje apsilankė 1730 įvairaus amžiaus žmonių. Teatro festivalis leido pristatyti net 9 spektaklius ne tik Lazdijų mieste, bet ir Veisiejų, Dumblio, Šeštokų laisvalaikio salėse. Iš jų 4 spektakliai buvo skirti vaikams ir jaunimui. Teatro festivalyje apsilankė 1600 žmonių. Taigi šio projekto deka buvo pritraukta virš 10 000 įvairaus amžiaus lankytojų, buvo skatinamas kultūrinis turizmas, bendradarbiaujama su įvairiais partneriais.

2019 metais buvo įgyvendinti net 3 laisvalaikio salių remonto ir modernizacijos darbai, taip pat Žemaitkiemio laisvalaikio salė perkelta į Dumblio kaimą, kur skyrus 15 000 Eur buvo sukurta moderni kultūrinė erdvė.

Krikštonių laisvalaikio salė duris atvėrė 2019-jų m. liepos mėnesį. Šiuo metu čia veikia teatro studija, vokalinis ansamblis, folkloro ansamblis. Kartu su vietos bendruomene organizuojami renginiai, koncertai, statomi spektakliai. Verta paminėti, kad miestelyje nėra mokyklos, todėl sukurtoje kultūrinėje erdvėje laiką leidžia vietos vaikai ir jaunimas.

Dar vienas 2019 metais atnaujintas Lazdijų kultūros centro padalinys yra Rudaminos miestelyje. Šalia įkurto amatų centro buvo modernizuota Rudaminos laisvalaikio salės išorė. Šio pastato išorę atnaujinti būtinai reikėjo, nes čia vyksta išskirtinė kultūrinė veikla. Ne vienerius metus vykdoma vaikų neformalaus švietimo keramikos programa, 2019 metais sukurtas suaugusiųjų keramikos būrelis bei meninės veiklos būrelis skirtas visai šeimai, veikia teatro studija. Aktyviai lankomi koncertai bei miestelio tradicija tapusi Mindaugo Karūnavimo diena, Žolinės. Etnografines tradicijas aktyviai puoselėjantis padalinys surengia apie 50 edukacinių programų, jas aplanko apie 600 žmonių. 2019 metais buvo gautas kultūros pasas 3 Rudaminos laisvalaikio salės programoms: Baltiškų papuošalų gamyba, Senovinių saldainių gamyba bei keramikos programa „Molinukas“.

2019 metais spalio mėnesį buvo atidaryta ir Kučiūnų laisvalaikio salė. Šioje salėje telpa daugiau kaip 300 žiūrovų, yra viena didžiausių rajone. Padalinyje veikia šokių kolektyvas, folkloro ansamblis, vykdoma neformalaus švietimo teatro ir folklorinių šokių vaikų programos. Kartu su bendruomene organizuojamos šventės, o didžiausią vertę turi Kulinarinio paveldo ir folkloro šventė „Mes esam dzūkai“.

**2019 metais įgyvendinti modernizacijos projektų lentelė**

|  |  |  |
| --- | --- | --- |
| Eil. Nr. | Projekto pavadinimas | Projekto vertė, Eur |
| 1 | „Rudaminos laisvalaikio salės pritaikymas bendruomenės poreikiams ir liaudies amatų plėtra“ | 123 160 |
| 2. | "Krikštonių laisvalaikio salės pritaikymas bendruomenės poreikiams“ | 250 000 |
| 3. | "Kučiūnų laisvalaikio salės pritaikymas bendruomenės poreikiams“ | 250 000 |

Atsižvelgiant į didelį poreikį, atnaujinti Rudaminos laisvalaikio salės ir amatų centro pastato vidų, 2019 metais kultūros centro darbuotojų iniciatyva ir savarankišku darbu kartu su partneriais iš Baltarusijos ir Latvijos buvo parengta paraiška projektui „Jungtinės pastangos gaivinti šeimos tradicinius papročius ir amatus“ Lietuvos-Baltarusijos-Latvijos bendradarbiavimo per sieną programai. Projekto vertė buvo 1,1 mln Eur. Nors ir praėjusi 2 administracinio vertinimo etapus, dėl nekokybiško projekto partnerių iš Baltarusijos dokumentų parengimo, projekto paraiška buvo atmesta.

**Etninės kultūros, folkloro ir tradicijų puoselėjimas**

Lazdijų kultūros centro vienu iš pagrindinių veiklos tikslų yra etninės kultūros, folkloro ir tradicijų puoselėjimas. Tai įrodo ir daugybė renginių, edukacinių programų, vakaronių, Rudaminos amatų centro veikla.

Nuo 2013 m. Lazdijų kultūros centras organizuoja vienintelį konkursą Lietuvoje, skirtą liaudiško smuikavimo tradicijų puoselėjimui. Respublikinis liaudiško smuikavimo konkursas „Griežkit, skripkos“ skatina smuikavimo kultūrą, užtikrina smuikavimo tradicijų perdavimą ir sklaidą. Dalyviai apdovanojami piniginėmis premijomis ir suvenyrais, todėl kiekvienais metais dalyvių skaičius auga. 2015 metais dalyvių skaičius buvo – 24, 2016 – 35, 2017 – 43, 2018 – 56, 2019 – 72. Konkursą kiekvienais metais remia ir Lietuvos kultūros taryba, skirdama vis didesnę sumą paramos. Jeigu 2015 metais buvo skirta 2500 eur, tai 2018 metais– 5000 eur. Respublikinis liaudiško smuikavimo konkursas „Griežkit, skripkos“ yra svarbus ne tik Dzūkijos, bet ir Lietuvos smuikavimo tradicijų išsaugojimui, kurio idėja ir organizavimu didžiuojasi Lazdijų kultūros centras ir vertina kaip unikalų ir išskirtinį festivalį Lietuvos nacionalinis kultūros centras.

Ne tik smuikavimo, bet ir armonikų muzikos tradicijos yra puoselėjamos. Kasmet vis kitoje laisvalaikio salėje ar kultūros namuose vyksta tradicinis renginys „Grok, armonika“. Varžytuvėse paprastai dalyvauja 10-15 armonikierių. Kadangi žmonių, mokančių groti armonika vis mažėja, todėl labai svarbu šią tradiciją išlaikyti.

Organizuojamos ir įvairios kapelų šventės, iš kurių svarbiausia yra Liaudiškų kapelų šventė-konkursas „Netgi vakaruškos“. Šiame renginyje aktyviai dalyvauja rajono kapelos ir varžosi dėl geriausios titulo bei piniginių premijų. Konkursą žiūri sausakimša salė žiūrovų.

Lazdijų kultūros centre ir padaliniuose yra populiarios etnografinės vakaronės, žaidimų ir ratelių, dainų vakarai. Per paskutinius Lazdijų kultūros centro veiklos metus padaugėjo sukurtų etninę kultūrą ir folklorą puoselėjančių edukacinių programų. Pastebima tendencija, jog aktyviau gaminami advento, Kalėdų vainikai, kepami kūčiukai, rišamos verbos, pinamos žolynų puokštės. Jau tradicija tampa Būdviečio laisvalaikio salės Kūčių stalo edukacinė vakaronė. Moterys papasakoja kaip gaminti tradicinius patiekalus pagal senolių receptus.

Siekiant saugoti tradicijas organizuojami renginiai. Ypatingai mėgiama yra Joninių šventė „Žolynas, slaunasai“ Veisiejuose, Žolinių šventė Rudaminoje, Oninės prie Prelomčiškės piliakalnio ant Dusios ežero kranto, Piemenėlių sekminės Būdvietyje, Antaninės Šventežeryje, Jurginės Veisiejuose. Tokios šventės turi savitas tradicijas, įtraukia vaikus ir jaunimą.

Viena įspūdingiausių yra Kulinarinio paveldo ir folkloro šventė „Mes esam dzūkai“. Kiekvienais metais čia pristatomi ne tik įvairūs kulinarinio paveldo patiekalai, bet ir turima specifinė tema. Jei 2018 metais buvo spaudžiamas didžiausias saldaus pieno sūris, tai 2019 metais buvo kepamos bandelės ir bulkos. Šis renginys pritraukia daug žiūrovų, tuo metu poilsiaunačių turistų regione, folkloro ansamblių. Kartu su Kučiūnų kaimo bendruomene ieškoma finansavimo ne tik iš Lietuvos kultūros tarybos, bet ir iš Žemės ūkio ministerijos.

Tradicijas puoselėjanti yra ir „Paskutinio medonešio šventė „Parjojo namolio bitutė ratuota“ Būdvietyje. Čia skamba folklorinės dainos, šokiai, kartu su bitinininkais pristatomi medaus produktai. Ši šventė per paskutinius metus labai išaugo, yra išskirtinė, formuoja gyvenvietės kultūrinį identitetą, pritraukia kolektyvus ne tik iš aplinkinių miestelių, bet ir iš kaimyninių savivaldybių.

Lazdijų kultūros centro šokių kolektyvai taip pat yra labai aktyvūs. Dalyvauja visuotinėse akcijose „Visa Lietuva šoka“, renginyje „Šokim šokimėlį“. Čia aktyviai dalyvauja ne tik suaugusieji, bet ir vaikai. Tokie renginiai įkvėpia kurti ir puoselėti kultūrą, stengtis dėl jos išlikimo. Lazdijų kultūros centro kolektyvai yra vieningi, visi kartu gali šokti bendrose programose. Ilgamečiai choreografai puikiai sutaria, dalijasi patirtimi ir patarimais. Per paskutinius metus atsirado 2 nauji šokių kolektyvai (Teizų laisvalaikio salėje) bei viena vaikų tautinių šokių grupė Veisiejuose.

Taigi Lazdijų kultūros centras didelį dėmesį skiria etninės kultūros ir folkloro išsaugojimui, nes tiki, kad kol esam saviti ir unikalūs – galime būti įdomūs pasauliui.

**Rudaminos tradicinių amatų centro veikla**

Rudaminos tradicinių amatų centras įkurtas 2015 metais. Tai vienintelis amatų centras Lazdijų rajone, todėl jo veikla yra reikšminga tradicijų sklaidai, amatų edukacijai puoselėti. 2019 metais Rudaminos amatų centre veikė šie būreliai:

**Vaikams** – keramikos būrelis „Molinukas“

**Suaugusiems** – keramikos būrelis;

**Šeimų meno būrelis** (būrelio metu vykdomos įvairios veiklos: lipdymas iš molio, pagal kalendorines šventes užsiėmimai (adventinių vainikų pynimas, kūčiukų kepimas, sodų rišimas, verbų rišimas, margučių marginimas, pynimas iš siūlų, Kalėdinių žaisliukų gamyba) ir kt. Visų būrelių veikla vykdoma po 2 val. vieną kartą per savaitę (4 kartus per mėnesį).

Nuo 2015 m. iki dabar amatų centre yra vykdoma **vaikų neformalus švietimo programa „Molinukas“** (šiuo metu programoje dalyvauja 16 dalyvių), o 2019 metais buvo gautas finansavimas ir suaugusiųjų neformalaus švietimo programai **Menų platforma „Pasimatymas su savimi“** (programoje dalyvauja 15 dalyvių). Rudaminos amatų centre taip pat 2019 metais patvirtintos ir licenzijuotos 3 kultūros paso programos:

* **„Senovinių saldainių gamyba“**
* **„Baltiškų papuošalų gamyba“**
* **„Karališka keramikos dirbtuvė“**

Rudaminos amatų centras organizuoja didžiausią Lazdijų rajone **„Lietuvos Karaliaus Mindaugo karūnavimo dienos šventę ir tautinio kostiumo diena“** ant Rudaminos piliakalnio. Čia buvo pristatomi lietuvių liaudies amatai, istoriniai Lietuvos valstybingumo kūrimo faktai, su kuriais susipažino renginyje dalyvavęs choras iš Pensilvanijos (JAV). Atsidėkodami renginio organiatoriams, jie padovanojo 5 muzikinius kūrinius Lazdijų krašto žmonėms ir atvykusiems svečiams.

Kiekvienais metais ant piliakalnio švęsti susirenka vis daugiau žmonių. 2019 metais buvo apie 600. Taip pat šis Lazdijų kultūros centro padalinys amatų centro kiemelyje rengia  **„Žolinių šventę “ (**žiūrovų skaičius apie 700).

2019 metais amatų centre vyko ir vaikų bei jaunimo dienos stovykla „Karališka akademija“. Čia dalyvavo 15 dalyvių. 2020 metais numatomos 2 tokios stovyklos.

Bendradarbiaujant su vietos bendruomene ir veiklą vykdančiomis asociacijomis suorganizuotos Užgavėnių, Joninių šventės, Rudens ekvinocija (lygiadienis), Kalėdinė šeimų šventė „Elnias devyniaragis“ (šventės metu Rudaminos bendruomenės vaikučius aplanko Kalėdų senelis).

Rudaminos tradicinių amatų centro veikla remiasi edukacinių programų vykdymu. 2019 m. surengta 21 edukacinė programa, kuriose dalyvavo 565 dalyviai. Daugiausiai tai vaikai ir jaunimas iš Lazdijų rajono mokyklų: A. Kirsnos, Šeštokų, Šventežerio, Kapčiamiesčio Emilijos Pliaterytės, Lazdijų mokyklos - darželio „Kregždutė“, Veisiejų Sigito Gedos, Kučiūnų. Edukacinėse programose dalyvauja Lazdijų rajono bendruomenės – Rudaminos, Metelių, Vidzgailų, Krosnos, A. Kirsnos ir kt. bei svečiai iš kitų rajonų – Alytaus r., Trakų r., Prienų r.

2019 m. Rudaminos tradicinių amatų centre buvo populiariausios šios edukacinės programos:

* „Rudaminos miestelio istorijos pėdsakais“ ;
* Kompleksinė edukacija „Kalėdinių žaisliukų iš molio gamyba ir kūčiukų kepimas“;
* Karpiniai iš popieriaus;
* Vilnos vėlimas;
* Juostų audimas;
* Keramikos lipdymo ir dekoravimo;
* Muilo virimas.

Lyginant su ankstesniais metais, edukacijų dalyvių skaičius padidėjo 75 procentais. Rudaminos amatų centre rengiamos ir kūrybinės dirbtuvės, skirtos tam tikram metų laikui ir artėjančioms šventėms:

* „Moliūgų dekoravimas“ (dalyvių 50)
* „Pasigamink žolinių puokštę“ (dirbtuvių metu Rudaminos miestelio gyventojai gamina Žolinių puokščių kompozijas, kuriomis papuošia Rudaminos miestelį, taip pat pagamina apie 300 vnt mažų puokštelių, kurios Žolinių rytą dovanoja žmonėms prie bažnyčios). (dalyvių 20)
* „Joninių vainikų pynimo“ (dalyvių 40).

Kadangi Rudaminos amatų centre populiariausia yra keramikos edukacinė programa, tai darbuotojai prigamina įvairiausių suvenyrų ir Lazdijų rajono savivaldybės šventėms: „Laisvės angelai“, „Žvejų taurės“, „Pirmosios vagos taurės“, „Trijų karalių ąsočiai“ ir kt.

Rudaminos miestelis turi gilią istorinę praeitį, daug kultūrinio paveldo objektų, amatų centro darbuotojai rengia ir pažintinę ekskursiją po Rudaminos miestelį. Maršrutas: Rudaminos tradicinių amatų centras – Rudaminos krašto muziejus – Rudaminos Šv. Trejybės bažnyčia – Jotvingių kelias – Rudaminos piliakalnis. Ekskursijos metu pristatoma Rudaminos tradicinių amatų centro veikla, atskleidžiama Rudaminos miestelio istorija ir legendos, aplankomi įžymiausi miestelio objektai. 2019 m. buvo suorganizuota 10 ekskursijų, ir tai 3 kartus daugiau nei 2017 metais.

Verta pastebėti, kad toks aktyvus padalinys dalyvauja ir atstovauja amatų centrą įvairiose šventėse: „Pasienio fiestos“ bendruomenių kiemelyje; Šeštokų miestelio šventėje; Lazdijų rajono bendruomenių sąskrydyje; „Lazdijų ruduo 2019“ Lazdijų Nepriklausomybės aikštėje; Kalėdinėje mugėje Lazdijų Nepriklausomybės aikštėje.

Rudaminos tradicinių amatų centras kartu su asociacija „Laisvalaikio užimtumo klubas“ yra įkūręs teatrą „Cik tep sau“. 2019 metais buvo pastatytas spektaklis „Kariesas“ (pagal R. Pacukonį), su kuriuo dalyvavo Lazdijų rajono dramos kolektyvų šventėje „Gonkelės“, taip pat Etnografinėje Prano Dzūko sodyboje mėgėjų teatrų šventėje.

**Mėgėjų menas bei sukurtos meninės programos**

Lazdijų kultūros centre veiklą vykdo 73 mėgėjų meno kolektyvai, būreliai studijos. Mėgėjų meno veiklose dalyvauja 421 žmogus, o būrelių, studijų veiklose – 343 dalyviai. Seniausiai susibūręs yra Pagyvenusių šokių kolektyvas „Lazdija“, kuris veiklą pradėjo dar 1970 metais. 1972 metais susibūrė Barčių laisvalaikio salės folkloro ansamblis „Liktorėlis“, 1975 m. Lazdijų kultūros centro kamerinis choras „Gaustas“.

Lazdijų kultūros centras daugiausiai turi vokalinių, instrumentinių ansamblių – 13, 2019 metais susikūrė du nauji kolektyvai: „Sidabro gija“ (2019) bei moterų ansamblis „Obelėlė“ (2019). Aktyvią veiklą vykdo ir folkloro ansambliai, kurių veikia 10. Kaimo kapelų yra 9, jos aktyviai koncertuoja ne tik rajono šventėse, bet ir įvairuose renginiuose Lietuvoje, kaimyninėse Lenkijoje ir Baltarusijoje. Džiugu, kad Lazdijų kultūros centre veikia 7 mėgėjų teatrai ar studijos.

Per paskutinus penkerius metus Lazdijų kultūros centre ženkliai padaugėjo būrelių ir studijų. Jeigu 2009-2014 metais susikūrė 5 studijos ar būreliai, tai **2015-2019** laikotarpiu susikūrė net **25**!

Gausus būrys naujų būrelių ir studijų pradėjo veiklą 2019 metais: Šeimų būrelis „Z kartos šeimos“, meninės raiškos vaikų ir jaunimo klubas „Vizija“, suaugusiųjų teatro raiškos būrelis, Vaikų šokių būrelis, moterų šokio ir judesio terapijos būrelis, lėlių teatriukas, jaunučių pramoginių-sportinių šokių grupė, vaikučių šokių studija.

Tai reiškia, jog per paskutinius kelerius metus į Lazdijų meno kolektyvus, būrelius, studijas įsiliejo apie 300 naujų narių. Auganti mėgėjų meno kolektyvų tendencija rodo, kad kultūros centras, nors ir drastiškai mažėjant gyventojų skaičiui, geba pritraukti ir sudominti kūrybingomis veiklomis naujus žmones, burti kolektyvus. Siekiant sukurti palankią aplinką, Lazdijų kultūros centras kiekvienais metais rengia saviveiklininkams skirtą „Trijų karalių šventę“, kuriame išrenkami aktyviausi dalyviai, padėkojama visiems už kūrybinį darbą.

Džiugu, jog mėgėjų meno kolektyvų lygis yra aukštas, todėl gali atstovauti Lazdijų kultūros centrą ir Lazdijus įvairiuose tarptautiniuose konkursuose. Tautinių šokių kolektyvas „Lazdija“ aktyviai dalyvavo tarptautinėse apžiūrose konkursuose.

Lazdijų kultūros centro kamerinis choras „Gaustas“ taip pat dalyvauja įvairiuose konkursuose ir tarptautiniuose festivaliuose. 2019 metais choras dalyvavo Maltoje vykusiame kalėdinių giesmių festivalyje.

Toks gausus būrys meno kolektyvų dalyvių leidžia sukurti išskirtinių meninių programų. Per 2019 metus ne viena kultūrinė programa buvo režisuota ir pastatyta įvairioms valstybinėms šventėms, masiniams renginiams ir pristatymams.

Meninės programos rengiamos minint Valstybės atkūrimo dieną, kur kartu su kultūros darbuotojais, meninės raiškos studija „Macinga“, folkloro ansambliu „Dainuviai“ sukuriamas įspūdingas kultūrinis renginys. Įvairios misterijos parengiamos ir minint Kalniškės mūšio metines.

Lazdijų kultūros centras tradiciškai kiekvienų metų „Pasienio fiestai“ kuria naujas ir įspūdingas programas, į kurias įtraukia daugumą šokių kolektyvų, folkloro ansamblių, instrumentines grupes, chorą, meninės raiškos studijas ir mėgėjų teatrus, kultūros darbuotojus.

2019 metais buvo pristatyta meninė programa „Namai po smilga“, kurioje dalyvavo Lazdijų kultūros centro choras „Gaustas“, meninės raiškos studija „Macinga“ ir „Veidai“, kultūros centro darbuotojai, atlikėjai. Šią programą matė daugiau nei 1000 žmonių.

Lazdijų kultūros centras sukūrė menines programas Kovo 11 šventėms, Sausio 13-osios minėjimo renginiams. Verta pastebėti, jog įstaigoje veikiantys teatro kolektyvai kiekvieną sezoną sukuria po naują spektaklį, kurį pristato vietos bendruomenėms, išvykose ir yra apžiūrimi Teatrų apžiūroje „Gonkelės“, o vaikų kolektyvai apžiūroje „Bildukai“. Tokios apžiūros skatina tobulėti ir kurti naujus kultūros produktus.

Vienas iš universalių projektų, skatinantis bendradarbiavimą ir partnerystę buvo „Veisiejai – mažoji kultūros sostinė 2019“. Įgyvendinamas kartu su Veisiejų benruomene, įvairiomis įstaigomis, menininkais ir kultūros mylėtojais, leido sukurti nepaprastą metus trukusią kultūrinę kelionę. Buvo surengta virš 50 įvairaus formato renginių, koncertų, susitikimų, parodų, muzikos ir kino filmų vakarų. Kultūros centras rūpinosi organizaciniais klausimais, prisidėjo kino ir muzikos projektais, suteikė žmogiškųjų išteklių, skleidė informaciją ir žinias. „Veisiejai – mažoji Lietuvos kultūros sostine 2019“ pritraukė ne vieną tūkstantį žiūrovų, o rugpjūčio 24 d. Veisiejų miesto parke vykusi Dainų ir šokių šventė subūrė 18 muzikos ir šokių kolektyvų, pritraukė pilną parką lankytojų. Tokie projektai įrodo, kad kultūros centras moka susitelkti su vietos bendruomenėmis, įvairiomis organizacijomis, moka sukurti kokybišką kultūros produktą, vertą pasididžiavimo.

**Edukacinė veikla ir darbas su jaunimu**

2019 metais Lazdijų kultūros centras intensyviau veikė kultūrinės edukacijos veikloje. Suprasdami, kad ne tik pasyvus stebėjimas lemia kultūros perdavimo sėkmę, o ir dalyvavimas jose, patirtinis ugdymas, buvo sukurtos 9 neformalaus švietimo programos vaikams. Šias programas įgyvendina dauguma kultūros centro padalinių.

Sukurtos vaikų neformalaus švietimo programos:

1. Etninės kultūros būrelis „Bitelė“;
2. Dailės terapija;
3. Pažinkime senolių gyvenimą per folklorinį šokį ir žaidimus;
4. Užimtumo ir laisvalaikio studija „Nenuoramos“;
5. Folkloriniai šokiai – linksmai rateliu;
6. Medijų sklaida: pažintinis kinas;
7. Pramoginių-sportinių šokių mokymas;
8. Keramikos būrelis „Molinukas“;
9. Teatras gyvenime ir gyvenimas teatre.

Šios įvairių kultūros edukacijos sričių programos yra vykdomos mažiausiai 2 valandas į savaitę. Programas lanko 160 Lazdijų rajono vaikų. Verta paminėti, jog pirmą kartą buvo suorganizuotos 3 vasaros vaikų dienos stovyklos Lazdijuose, Vesiejuose ir Rudaminoje. Šių dieninių stovyklų veiklose dalyvavo 48 vaikai.

2019 metais Lazdijų kultūros centras buvo akredituotas vykdyti 4 kultūros paso programas. Iki šiol Lazdijų rajone šio paso neturėjo nei viena įstaiga ar organizacija. Visos Lietuvos mokyklų vaikai gali atvykti į Lazdijų rajoną ir dalyvauti šiose programose:

1. Susipažink – tai tu. Fraktalų piešimas (Veisiejų kultūros namuose).
2. Senovinių saldainių gamyba (Rudaminos tradicinių amatų centre).
3. Baltiškų papuošalų gamyba (Rudaminos tradicinių amatų centre).
4. Karališkoji keramikos studija (Rudaminos tradicinių amatų centre).

Taigi Lazdijų kultūros centras siekia aktyvaus vaikų švietimo per įvairias kultūros edukacijas ir patirtį. Verta paminėti, kad Lazdijų kultūros centro padaliniuose, atsižvelgiant į artėjančias šventes, organizuojamos įvairios kūrybinės dirbtuvės vaikams: pvz. advento vainikų pynimo, kučiūkų kepimo, Laisvės malūnėlių gaminimo, karpinių karpymo, margučių marginimo, vainikų pynimo, žaisliukų gaminimo dirbtuvės. Taip į veiklas įtraukiama šimtai vietos vaikų ir jaunimo, kurie atvyksta iš Lazdijų rajono mokyklų. Tokio ugdymo metu skatinamas ir kokybiškas laisvalaikio praleidimas regionuose.

2019 metų naujovė – kiekviename padalinyje veikianti edukacinė programa skirta vietos gyventojams, turistams, žmonių grupėms. Sukurta 16 unikalių, patirtinį mokymąsi skatinančių programų. Pvz. Veisiejuose galima išmokti piešti fraktalus. Krosnoje – įgarsinti senuosius animacinius filmus liaudiškais instrumentais, Lazdijuose – pasinerti į meno terapiją, Būdvietyje – išmokti gaminti kulinarinio paveldo patiekalus ir tt. Sukurtos programos yra įtraukiančios ir skirtos tiek jaunam, tie vyresniam kultūros vartotojui.

Lazdijų kultūros centras siekia puoselėti jaunimo savanorystę. Didiesiems renginiams organizuoti buvo kviečiami 4-6 savanoriai, kurie aktyviai mokydavosi tokių švenčių įgyvendinimo. 2019 metais Lazdijų kultūros centras tapo akredituota savanorius priimančia organizacija. Todėl kas pusė metų oficialiai savanoriauja 2-3 savanoriai. Lazdijų kultūros centre – 2, Veisiejų kultūros namuose – 1. Abiturientai džiaugiasi, kad Lazdijų rajone atsirado įstaiga, kurioje atlikus savanorystės stažuotę galima gauti papildomų balų stojant į aukštąsias mokyklas.

Po Lazdijų kultūros centro pastato modernizacijos buvusiame katilinės rūsyje buvo sukurta papildoma erdvė. „Veiksmo šachta“ – taip buvo pavadinta vieta, kurioje jaunimas rengia žaidimų, muzikos vakarus, diskusijas „ant bačkos“, susitikimus su garbiais žmonėmis. Veiksmo šachta – tai puiki vieta, skirta jaunimo laisvalaikiui ir kultūriniam ugdymui.

Siekiant aktyvinti jaunimo laisvalaikį, įvairiuose padaliniuose rengiamos diskotekos. 2018 metais buvo surengta apie 55, jose apsilankė apie 1200 dalyvių. 2019 metais buvo surengta ir 55 diskotekos, tačiau dalyvių skaičius buvo 1400. Tai lėmė, jog dvejose diskotekose buvo pakviesti žinomi didžėjai. Daugiausiai jaunimo sulaukė „Filtered tools“ projektas su DJ ir smuikininku. Šios diskotekos buvo surengtos Lazdijų miesto parke ir Šeštokų miestelio šventės metu. Diskotekos savaitgaliais rengiamos Būdviečio laisvalaikio salėje bei Šeštokų kultūros namuose, 2 kartus į mėnesį – Krosnos kultūros namuose. Pagal poreikį – Veisiejų kultūros namuose, Lazdijų miesto parke, Kučiūnų laisvalaikio salėje.

Ne tik diskotekos ar kūrybinės dirbtuvės yra skirtos jaunimui, bet ir įvairūs renginiai bei festivaliai. Siekiant išlaikyti etninės kultūros tradicijas, kasmet rengiama vaikų ir jaunimo folkloro bei amatų šventė „Piemenėlių sekminės“, Pasakorių konkursas „Tramtatulis“. Kadangi Lazdijų rajone 18-29 metų jaunimo yra labai mažai, jiems sugrįžti į namus, rengiami muzikos festivaliai ir koncertai. Daugelyje Lazdijų rajono miestų ir miestelių švenčių koncertuoja žymūs atlikėjai, o vasarą ant Metelio ežero kranto vykstantis **Jaunimo muzikos festivalis „Metelio banga“** pritraukia kelis tūkstančius žiūrovų. Renginyje 1-ąją dieną koncertuoja pop muzikos jauni atlikėjai ir grupės, o antroji diena skirta roko muzikos atstovams. Nuo 2019 metų pastebimas ženklus žiūrovų srauto didėjimas. Festivalyje įtraukiamos papildomos veiklos, jau tradicija tapęs putų ir sniego šou. „Metelio banga“ išauga į žymų regiono muzikos festivalį, organizuojama kartu su partneriu „Sunkiosios muzikos klubu“. Toks renginys pritraukia įvairią publiką, skatina Lazdijų krašto žinomumą.

Didžiausiame Lazdijų krašto renginyje **„Pasienio fiesta“** taip pat netrūksta dėmesio vaikams ir jaunimui. 2019 metais buvo siūloma stebėti nemokamą cirko programą, dalyvauti ugniagesių gelbėtojų pasirodyme ar atsinešti močiutės kaime auginamą vištą į „Vištų lenktynes“, pasižiūrėti pirmą kartą Lazdijuoe organizuojamo Baltijos galiūnų čempionato. „Pasienio fiestoje“ muzikinė programa orientuojama daugiausiai į jaunimą. Pvz. 2019 metais koncertavo S. Prūsaitis, Vidas Bareikis, grupė „Mango“. Tokie renginiai pritraukia tūkstančius jaunų žmonių, kuria pozityvią energiją bei teigiamą rajono įvaizdį, leidžia pamayti tai, ko nėra buvę, kas visuomenei yra įdomu.

Taigi Lazdijų kultūros centro veikla nuo 2019 metų įgavo dar vieną atspalvį – vaikų ir jaunimo patirtinis mokymasis, edukacinės programos, renginiai, projektai buvo vienu svarbiausiu uždavinių. Kiekvieną mėnesį vaikai ir jaunimas lanko neformalaus švietimo programas, kūrybines dirbtuves, dalyvauja diskotekose ir renginiuose, savanoriauja. Darbas su vaikais ir jaunimu yra vienas svarbiausių Lazdijų kultūros centro prioritetų.

**Pramoginė veikla ir renginiai šeimai**

Per paskutinius penkerius metus Lazdijų kultūros centras siekė į kultūrinę veiklą įtraukti

šeimas. Todėl buvo organizuojama daugybė pramoginių renginių, kurie būtų įdomūs tiek jaunam, tiek vyresniam.

Didžiausias Lazdijų krašto tarptautinis renginys „Pasienio fiesta“ kiekvienais metais stebina renginių šeimai gausa. Didelio dėmesio sulaukė 2018 m ir 2019 m rengtos Vištų lenktynės. Jas stebėjo tiek maži, tiek dideli: Taip pat kiekvienais metais yra surengiama po įdomesnį čempionatą. Pvz. 2017 metais buvo surengtas Lietuvos medžio pjovimo čempionatas, 2018 m. senoninių automobilių varžybos, 2019 m. stebino Baltijos šalių galiūnų čempionatas. Tokius renginius bendruomėnė ypatingai mėgsta ir aktyviai lanko.

Didelę reikšmę turi ir tradicinėmis tapusios pramogos muzikos festivalyje „Metelio banga“, kur kartu su Lazdijų turizmo informaciniu centru organizuotas naktinis dviračių žygis aplink Dusios ežerą, o Lazdijų r.sav. visuomenės sveikatos biuriu vedė sveikatingumo programą. Kiemelyje prie kultūros centro bei aktyvių pramogų parkas vaikams, kurį kultūros centro darbuotojai kartu su vietos ūkininkais įrengė, daug džiaugsmo suteikia kalėdinės pramogos. Verta pastebėti, kad būtent kultūros centro dailininkės rankų darbu kurtomis kalėdinėmis dekoracijomis puošia kultūros centro kiemelį. Jis tampa ne tik centro, bet ir viso Lazdijų miesto puošmena ir šeimų traukos objektu.

Gausiai lankoma yra teatralizuota mugė „Lazdijų ruduo“, kuri kiekvienais metais turi vis kitą temą ir yra iškirtinis Lazdijų kultūros centro renginys. 2019 m. „Lazdijų ruduo“ nukėlė į Laikinąją sostinę – Kauną: Tai ne tik paprasta mugė, tačiau turinti ir edukacinę, mokomąją vertę. Per teatralizuotus vaidinimus supažindina su to laikmečio istorija, kultūra, skatina patirtinį mokymąsi.

Lazdijų kultūros centro pramoginė veikla pritraukia tūkstančius žiūrovų, žmonėms patinka koncertai, renginiai vaikams, teatralizuotos mugės, kino filmai. Lazdijų kultūros centre taip pat daugėja ir užsakomųjų pramoginių renginių. Ypatingai lankomi spektakliai ir žinomų atlikėjų/grupių koncertai. Per 2019 metus buvo parodoma 24 kino filmų suaugusiems, 8 filmai vaikams, 2 cirko pasirodymai, 16 spektaklių iš kurių 6 skirti vaikams ir jaunimui. Vidutiniškai į vieną renginį išperkama apie 200-250 vietų, tačiau yra ir pilnai išparduodamų spektaklių, koncertų. Lazdijų kultūros centro vadybininkai renkasi rodomus renginius, planuoja reklamos strategiją kiekvienam atskirai, nes nuo parduotų bilietų kiekio labai priklauso centro uždarbis. Todėl motyvuoja užsakomuosius renginius surengti kokybiškai.

Kadangi pagrindiniai Lazdijų kultūros centro renginiai pritraukia tūkstančius žiūrovų ir kasmet tie skaičiai tendencingai auga, tai norisi nenuvilti žiūrovų, pasiūlyti jiems kokybišką kultūros produktą.

**Profesionalaus meno sklaida**

Siekiant puoselėti profesionalųjį meną Lazdijų krašte kiekviename didesniame renginyje koncertuoja profesionalūs orkestrai, kurie veda ne tik eisenas, bet ir dovanoja muzkinius kūrinius. Be abejo, didžiausias orkestro pasirodymas vyksta „Pasienio fiestos“ metu, taip pat 2019 metais buvo surengta programa ir Veisiejų – mažosios kultūros sostinės vieno iš pagrindinių renginių metu.

Lazdijų kultūros centras didžiuojasi, kad kasmet organizuoja Vargonų muzikos festivalį „Clavis coelli“. 2019 metais koncertai vyko Lazdijų, Veisiejų, Kučiūnų, Kapčiamiesčio bažnyčiose ir buvo vertinami bendruomenėse. 2019 metais Lazdijų kultūros centre ir ant Rudaminos piliakalnio koncertavo berniukų choras iš Pensilvanijos (JAV). Šie koncertai buvo rengiami kartu su Amerikos ambasada.

Ne tik profesionalios muzikos sklaida yra užtikrinama. Didelis dėmesys yra skiriamas ir teatro sklaidai. Nuo 2015 metų Lazdijų kultūros centras įgyvendina projektą „Teatras veža?!”, kuris suteikė mažesniųjų kultūros namų, laisvalaikio salių lankytojams pamatyti profesionalių teatrų nemokamus spektaklius. Šis projektas buvo labai vertingas, nes į mažesnes sales tokie teatrai nevažiuoja. 2019 metais projekto pavadinimas pasikeitė į “Teatro kelionės: iš miesto į miestelį”. Šiam projektui kiekvienais metais skiriama vis didesnė suma. 2019 m gauta 7500 eur. Įvairiose Lazdijų kultūros centro salėse apsilankė tokie teatrai: Kauno mažasis dramos teatras, Vilniaus jaunimo teatras, Alytaus miesto teatras, Šiaulių dramos teatras, Teatras Labas, ir kiti. 2019 metais parodyti 9 spektakliai, o per penkerius projekto gyvavimo metus buvo parodyta apie 50 spektaklių Lazdijų rajono miestų ir miestelių gyventojams.

Lazdijų rajone nėra nei vieno kino teatro. Kino meno trūkumas buvo matomas kuomet į Veisiejų miesto parką atvykdavo festivalis „Sidabrinės gervės naktys“ ir čia susirinkdavo daugybė žiūrovų ne tik iš Veisiejų, bet ir iš viso rajono.. Lazdijų kultūros centras siekdamas išspręsti kino meno trūkumo problemą 2019 metais įgyvendino projektą „Kino sakmės“, kurio metu buvo surengti net 8 kino filmų peržiūrų vakarai Veisiejų miesto parke ir parodyta 16 įvairaus kino formatų renginių. Projekte dalyvavo mažiausiai 1700 žmonių. Planuojama, kad 2020m. šis kino projektas išsiplės į Veisiejų, Lazdijų, Seirijų parkus, Rudaminos amatų centrą.

Taigi nors profesionalaus meno kolektyvų Lazdijų rajone nėra, tačiau kultūros centras rengia įvairias parodas, jų pristatymus, susitikimus su žinomais dailinininkais, skulptoriais. Stengiamasi rengti kuo daugiau profesionalaus meno projektų, remiantis bendradarbiavimu „importuoti“ aukštesnės kokybės renginių. Įvairių renginių metu siekiama, kad žiūrovai išgirstų ir pamatytų profesionalųjų meną.

**Lazdijų kultūros centro renginių viešinimas ir sklaida**

Kultūros centras organizuoja labai daug ir įvairių kategorijų renginių. Todėl reklamos ir viešųjų ryšių strategijų įvairovės taikymas yra būtinas norint pasiekti kultūros vartotoją. Paskutiniais metais daugiausiai dėmesio skiriama reklamai socialiniuose tinkluose.

Lazdijų kultūros centro socialinio tinklo „facebook“ paskyra turi didžiausią sekėjų skaičių lyginant su kitomis Lazdijų krašto įstaigomis. Nuolat pildoma ir atnaujinama mažiausiai 3 kartus per savaitę informacija, rengiami konkursai lemia tendencingai augantį žmonių srautą. Skaičiuojame, kad kiekvienais metais unikalių sekėjų skaičius pakyla mažiausiai 5 procentais. 2015 m. kultūros centro paskyra turėjo – 1124 sekėjus, 2016 - 2347, 2017 - 3598, 2018 – 4073 , **2019 metais - 5187**. Taigi vidutiniškai per vieną mėnesį yra užauginamas apie 100 unikalių vartotojų srautas, arba 1100 per metus. Lyginant su tuo, jog Lazdijų rajone gyvena apie 17 000 gyventojų, Lazdijų kultūros centro veikla yra įdomi daugumai. Verta pastebėti ir tai, kad ne tik kultūros centras turi socialinę paskyrą, nuo 2016 metų kiekvienas padalinys yra sukūręs savo socialinį tinklą, todėl bendrai viešinama informacija vienu metu pasiekia didelį skaičių sekėjų. Veisiejų kultūros namai – 2821, Krosnos kultūros namai – 812, Šeštokų kultūros namai – 784, Seirijų kultūros namai – 476, Krikštonių laisvalaikio salė- 52 , Kučiūnų laisvalaikio salė - 278 ir t.t. Nuo 2019 metų aktyviai dirbama ir su vietos bendruomenėmis, socialiniais partneriais, kurie taip pat skelbia kultūros naujienas ([www.lazdijai.lt](http://www.lazdijai.lt), AtraskLazdijus, Veisiejai.lt ir tt.) Taigi Lazdijų kultūros centras efektyviai gali pasiekti ne vieną apskrities gyventoją. Tam padeda ir mokoma reklama „facebook“ tinkle. Jeigu vidutiniškai renginio skelbimą peržiūri 6000 sekėjų, tai mokama reklama ( investavus 5 eur) pasiekia virš 22 000 peržiūrų!

Nors tradicinių skelbimų lentose, spaudoje ar reklaminių straipsnių laikraščiuose nėra atsisakyta, tačiau nuo 2019 metų didžiausias dėmesys kreipiamas informacijos srautui, greičiui ir aktyvumui socialiniuose tinkluose, ieškant kontaktų su žymiais žmonėmis ir juos įtraukiant į Lazdijų kultūros centro veiklas.

2019 metais vietos spaudai buvo parengta 10 straipsnių, 15 skelbimų, nuolat atnaujina Lazdijų kultūros centro internetinė svetainė, sukeliamas renginių mėnesio planas, informacija dalijamasi su partneriais Lazdijų turizmo informacijos centru, Metelių ir Veisiejų regioniniais parkais, Lazdijų rajono savivaldybe ir krašto bendruomenėmis.

**Lazdijų kultūros centro 2019 metų finansų analizė.**

VšĮ Lazdijų kultūros centro steigėjas yra Lazdijų rajono savivaldybė. 2019 m. įstatinis kapitalas padidėjo 15220 Eur ir yra 1516801,65 Eur:

**2019 metais VšĮ Lazdijų kultūros centras įsigijo šį trumpalaikį turtą:**

1.Scenos ir langų užuolaidos- Dumblio l.s.

2.Kėdės 620 vnt. – Dumblio,Rudaminos,Krikštonių,Kučiūnų l.s.

3.Vejapjovė 1 vnt. – Krikštonių l.s.

4.Nešiojamas kompiuteris 1 vnt. – Seirijų k.n.

5.Būgnų lėkščių komplektai 2 vnt. – Seirijų k.n.,Būdviečio l.s.

6.Garso sistema – Barčių l.s.

7.Būgnai (kongas) 1 vnt. – Lazdijų k.c.

8.Ukulėlė 1 vnt. – Lazdijų k.c.

9.Dulkių siurblys – Lazdijų k.c.

10.Lauko baldų komplektai 5 vnt. – Rudaminos l.s.

11.Stalas 2 vnt. – Rudaminos l.s.

12.LED prožektoriai 3 vnt. – Lazdijų k.c.

13.Šviesos ir garso aparatūra – Krikštonių,Kučiūnų,Dumblio,Rudaminos l.s.

14.Moteriškos tautinės sermėgos 3 vnt. – Lazdijų k.c.

15.Moteriški odiniai batai 9 vnt. – Veisiejų k.n.

16.Vyriški odiniai batai 8 vnt. – Veisiejų k.n.

17.Tautinis moteriškas kostiumas 5 vnt. –Kučiūnų l.s. ir Krosnos k.n.

18.Vyriškas tautinis kostiumas 4 vnt. – Krosnos k.n.

19.Bevielė kolonėlė su mikrofonu 1 vnt. – Lazdijų k.c.

20.Spausdintuvas 1 vnt. – Kučiūnų l.s.

21.Scenos apšvietimo prožektoriai 8 vnt. – Lazdijų k.c.

22.Oro sausintuvas 1 vnt. –Dumblio l.s.

**Gautos lėšos ir jų panaudojimas**:

|  |  |  |  |
| --- | --- | --- | --- |
| **Finansavimo šaltinis** | **Suma** | **Gautomis sumomis apmokėta** | **Suma** |
| Lazdijų rajono savivaldybės programa „Kultūros tradicijų ir mėgėjų meninės veiklos rėmimas“ | 800041,96 | Darbo užmokestis | 570160 |
| Soc. draudimo įmokos | 18916 |
| Ryšių paslaugos | 5058 |
| Transporto išlaikymas | 13300 |
| Komandiruotės | 1500 |
| Kvalifikacijos kėlimas | 563 |
| Komunalinės paslaugos | 48500 |
| Kitų prekių ir paslaugų įsigijimas (nekilnojamojo turto mokestis, mokestis Registrų centrui, pastato techninė priežiūra, koncertinės programos ir kitos paslaugos renginių organizavimui, elektros ūkio priežiūra, banko paslaugos, pastatų draudimas, mokestis LATGA-i, kilimėlių nuoma, Nepriklausomybės aikštės ir Eglutės puošimo paslauga ir kt.) | 128533 |
|  |  | Ilgalaikio materialaus turto- transporto priemonės- įsigijimo išlaidos | 2300 |
|  |  | Ilgalaikio materialaus turto- 12 vnt. palapinių – namelių- įsigijimo išlaidos | 9411,96 |
|  |  | Kito nematerialaus turto- programinės licencijos- įsigijimo išlaidos | 1800 |
| Lazdijų rajono savivaldybės Meno kolektyvų populiarinimo, jų veiklos aktyvinimo programa | 17000 | Įsigyta šviesos ir garso aparatūra Krikštonių, Rudaminos, Dumblio ir Kučiūnų laisvalaikio salėms; 8 tautinai kostiumai Krosnos k.n. kolektyvui; 1 paltas ansambliui „Riecimėlis“; basedlė Būdviečio l.s. kapelai; mušamųjų lėkščių komplektai Seirijų k.n. ir Būdviečio l.s. kapeloms; mobili kolonėlė Barčių l.s.; pastatomieji kongai, ukulelė, būgnų plastikas ir garso slopintuvas grupei „Kryžkelė“ | 1700 |
| Lazdijų rajono savivaldybės Neformaliojo vaikų švietimo programa | 13549,76 | 121 vaikas ( nuo 2019-02-01 iki 2019-06-30) ir 163 vaikai ( nuo 2019-10-01 iki 2019-12-31) dalyvavo 7 edukacinėse programose: Etninės kultūros būrelis „Bitelė“; Keramikos būrelis „Molinukas“; Folkloriniai šokiai- linksmai rateliu; Pramoginių- sportinių šokių mokymas; Folklorinių ir lietuvių liaudies šokių mokymas; Pažinkime senolių gyvenimą per folklorinį šokį ir žaidimus; Dailės terapija. | 13549,76 |
| Lazdijų rajono savivaldybės Neformaliojo suaugusiųjų švietimo programa | 1680 | Suaugusieji dalyvavo trijose programose: „Kūrybos laiptai“, „Menų platforma „Pasimatymas su savimi“ ir „Nereikia net mokėti piešti“ | 1680 |
| Lazdijų rajono savivaldybės Užimtumo didinimo programa | 4864,51 | Viešiesiems darbams buvo įdarbinti 4 žmonės dviems mėnesiams | 4864,51 |
| Lazdijų rajono savivaldybės administracijos bendrų valstybės paslaugų lėšos | 911,71 | Premija J. Dereškevičienei | 911,71 |
| Lietuvos kaimo plėtros 2014- 2020 metų programos priemonės „Pagrindinės paslaugos ir kaimų atnaujinimas kaimo vietovėse“ | 315716 | Projektas „Kučiūnų laisvalaikio salės pritaikymas bendruomenės poreikiams“ | 95128 |
|  |  | Projektas „Rudaminos laisvalaikio salės pritaikymas bendruomenės poreikiams ir liaudies amatų plėtrai“ | 65855 |
|  |  | Projektas „ Krikštonių laisvalaikio salės pritaikymas bendruomenės poreikiams“ | 154733 |
| BĮ Lietuvos kultūros taryba | 5000 | Projektas „ Respublikinis liaudiško smuikavimo konkursas „Griežkit, skripkos“ | 5000 |
|  | 26770 | Projektas „Kultūrinio gyvenimo įvairovės plėtra Lazdijų krašte“ | 26770 |
| Lietuvos nacionalinis kultūros centras | 2500 | Tautinių, archeologinių, istorinių kostiumų gamybos ir įsigijimo išlaidų dalinis finansavimas | 1200 |
|  |  | Muzikos instrumentų gamybos ir įsigijimo išlaidų dalinis finansavimas | 1300 |

2019 m. įstaiga už vykdomą veiklą ( pramoginių vakarų jaunimui organizavimo, transporto ir patalpų nuomos, meninės veiklos kolektyvų programas, renginių organizavimo ir kt.) gavo 29814 Eur pajamų.

**Informacija apie įsigytą ir perleistą ilgalaikį turtą.**

Per 2019 metus buvo įsigytas šis ilgalaikis turtas:

1. Basedlė už 1300,00 Eur
2. Basedlė su dėklu už 1700,00 Eur
3. 12 vnt. palapinių- namelių už 9411,96 Eur
4. programos LOBSTER licencija už 1839,20 Eur
5. Scenos užuolaidos Kučiūnų l.s. už 2973,00 Eur
6. Scenos užuolaidos Krikštonių l.s. už 1536,00 Eur
7. Automobilis Ford Galaxy už 2300,00 Eur
8. Scenos užuolaidos Kapčiamiesčio l.s. už 1652,90 Eur

2019 metais buvo nurašytas kaip nereikalingas arba netinkamas naudoti automobilis Renault Espace. Jo įsigijimo vertė- 730,00 Eur, sukauptas nusidėvėjimas- 701,04 Eur, likvidacinė vertė- 28,96 Eur. Viešo aukciono būdu automobilis parduotas už 100,00 Eur.

**Viešosios įstaigos sąnaudos per finansinius metus:**

Įstaiga patyrė 1261148 Eur veiklos sąnaudų, iš kurių darbo užmokestis ir su juo susijusios sąnaudos sudarė 622158 Eur.

|  |  |  |
| --- | --- | --- |
| **Eil. Nr.** | **Sąnaudos** | **Suma** |
| 1. | Ilgalaikio turto nusidėvėjimo ir amortizacijos | 368606 |
| 2. | Darbo užmokesčio ir soc. draudimo | 622158 |
| 3. | Komunalinių paslaugų ir ryšių | 51738 |
| 4. | Transporto | 17062 |
| 5. | Komandiruočių | 3106 |
| 6. | Nuvertėjimo ir nurašymų sumų | 29 |
| 7. | Kitų paslaugų | 236 |
| 8. | Pagrindinės veiklos kitos sąnaudos | 193153 |
| 9. | Kitos veiklos sąnaudos | 2807 |
| 10. | Finansinės ir investicinės veiklos sąnaudos | 33 |
| 11. | Socialinių išmokų iš savivaldybės biudžeto sąnaudos | 2220 |

**Darbuotojų skaičiaus kitimas per metus:**

SODROS duomenimis 2018-12-31 įstaigoje dirbo 71 darbuotojas, o 2019 m. pabaigoje- 70 darbuotojų.

**Duomenys apie įstaigos vadovą:**

Įstaigos direktorius Arūnas Sujeta (aukštasis universitetinis išsilavinimas (magistro studijos), darbo stažas įstaigoje 16 metų). 2019 m. darbo užmokestis buvo 21389,48 Eur. Komandiruotės dienpinigiai sudarė 834,00 Eur.

Direktorius Arūnas Sujeta